**Dôvodová správa**

**B. Osobitná časť**

**K čl. I bodu 1**

V nariadení vlády SR č. 43/2005 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom v znení neskorších predpisov sa v § 3 ods. 3 aktualizuje odkaz na prílohu II smernice, čím sa do právneho poriadku Slovenskej republiky preberú ustanovenia a zmeny vykonané delegovanou smernicou Komisie (EÚ) 2021/1226. Novelizovaná príloha II smernice predpokladá zlepšenie informovania o environmentálnom hluku a jeho účinkoch na zdravie, najmä pre mapovanie hluku, a na prijatie akčných plánov založených na výsledkoch mapovania hluku.

Podľa § 5 ods. 1 zákona č. 2/2005 Z. z. o posudzovaní a kontrole hluku vo vonkajšom prostredí v znení neskorších predpisov je vypracovanie strategických hlukových máp a akčných plánov ochrany pred hlukom povinnosťou správcu pozemnej komunikácie pre väčšie pozemné komunikácie mimo aglomerácie, prevádzkovateľa železničnej dráhy pre väčšie železničné dráhy mimo aglomerácie, prevádzkovateľa letiska pre väčšie letiská mimo aglomerácie a obec s najväčším počtom obyvateľov v aglomerácii pre územie aglomerácie.

Pri vypracovaní strategických hlukových máp a akčných plánov ochrany pred hlukom sa vychádza zo spoločných metód posudzovania hluku, ktoré sú založené na vzorcoch a výpočtoch, s ktorými z dôvodu zložitosti a náročnosti sú schopní pracovať len odborní spracovatelia strategických hlukových máp. Preto sa z dôvodu náročnosti a rozsiahlosti obsahu prílohy II smernice prebrala predmetná príloha do právneho poriadku Slovenskej republiky len odkazom, ktorý sa návrhom nariadenia vlády len aktualizuje.

Zmenou prílohy II smernice sa prispôsobia vzorce a tabuľky používané na výpočet šírenia hluku najnovším poznatkom a zlepší sa opis postupu výpočtov vzhľadom na technický a vedecký pokrok, čo pomôže presnejšie a objektívnejšie vyhodnotiť šírenie hluku v životnom prostredí a mieru jeho škodlivých účinkov na obyvateľov.

K čl. I bodu 2

Do prílohy č. 2, ktorú tvorí zoznam právne záväzných aktov EÚ prebratých do nariadenia vlády SR č. 43/2005 Z. z., sa dopĺňa delegovaná smernica Komisie (EÚ) 2021/1226 z 21. decembra 2020, ktorou sa na účely prispôsobenia vedeckému a technickému pokroku mení príloha II k smernici Európskeho parlamentu a Rady 2002/49/ES, pokiaľ ide o spoločné metódy posudzovania hluku (Ú. v. EÚ L 269/65, 28. 7. 2021).

**K čl. II**

Navrhuje sa dátum nadobudnutia účinnosti nariadenia vlády na 31. decembra 2021.